**บทที่ 1**

**บทนำ**

**1.1 ที่มาและความสำคัญของปัญหา**

การที่ประเทศชาติจะเจริญก้าวหน้า และพัฒนาในด้านต่างๆ ต้องอาศัยกำลังคนเป็นปัจจัยสำคัญ และกำลังจะมีประสิทธิภาพเพียงใดนั้น ย่อมขึ้นอยู่กับประสิทธิภาพของการจัดการศึกษาเพราะเป็นเครื่องมือสำคัญในการพัฒนาความรู้ ความคิด ความประพฤติ เจตคติ ค่านิยม เพื่อนำไปพัฒนาคุณภาพชีวิตให้สามารถอยู่ในสังคมได้อย่างมีความสุขอันจะส่งผลให้การพัฒนาประเทศทำได้อย่างสะดวก ราบรื่น และรวดเร็ว (กระทรวงศึกษาธิการ, 2553, น. 19) ซึ่งรากฐานที่สำคัญสุดประการหนึ่งในการสร้างสรรค์ความเจริญก้าวหน้าและแก้ไขปัญหาต่าง ๆ ในสังคม การพัฒนาประเทศที่มีประสิทธิภาพ คือการให้การศึกษาเพราะการศึกษาเป็นกระบวนการที่ทำให้มนุษย์สามารถพัฒนาคุณภาพชีวิตของตน ดำรงชีวิตอยู่ในสังคมอย่างมีความสุข และสามารถเกื้อหนุนการพัฒนาประเทศได้อย่างเหมาะสมและจากการที่รัฐธรรมนูญแห่งราชอาณาจักรไทยพุทธศักราช 2550 มาตรา 49 กำหนดว่าบุคคลย่อมมีสิทธิเสมอกันในการรับการศึกษาขั้นพื้นฐาน ไม่น้อยกว่าสิบสองปีที่รัฐจะต้องจัดให้อย่างทั่วถึงและมีคุณภาพโดยไม่เก็บค่าใช้จ่าย มาตรา 80 (5) รัฐต้องดำเนินการตามแนวนโยบาย ด้านการศึกษา ด้วยการส่งเสริมและสนับสนุนการศึกษาวิจัย ในศิลปะวิทยาการแขนงต่างๆ และเผยแพร่ข้อมูลผลการศึกษา วิจัยที่ได้รับทุนสนับสนุนการศึกษาวิจัยจากรัฐ (กระทรวงศึกษาธิการ, 2556, น. 23-24) สอดคล้องกับการจัดการศึกษาในปัจจุบันที่ต้องการพัฒนาตั้งแต่ในระดับปฐมวัยซึ่งจะช่วยสนับสนุนให้เป็นคนที่มีคุณภาพและเป็นที่ต้องการในสังคม

แนวทางที่ชัดเจนเกี่ยวกับ บทบาทขององค์กรปกครองส่วนท้องถิ่นในการจัดการศึกษา ดังในหมวด 14 การปกครองส่วนท้องถิ่น มาตรา 289 ของรัฐธรรมนูญแห่งราชอาณาจักรไทย พุทธศักราช 2550 ได้บัญญัติให้องค์กรปกครองส่วนท้องถิ่น มีสิทธิที่จะจัดการศึกษาอบรมและการฝึกอาชีพตามความเหมาะสมและความต้องการในท้องถิ่นนั้น และเข้าไปมีส่วนร่วมในการจัดการศึกษาของรัฐ โดยคำนึงถึงความสอดคล้องกับมาตรฐานและระบบการศึกษาของชาติ และคำนึงถึงการบำรุงรักษาศิลปะ จารีตประเพณี ภูมิปัญญาท้องถิ่น และวัฒนธรรมอันดีงามของท้องถิ่นประกอบกับ พระราชบัญญัติการศึกษาแห่งชาติ พ.ศ. 2542 และแก้ไขเพิ่มเติม (ฉบับที่ 2) มาตรา 41 บัญญัติให้องค์กรปกครองส่วนท้องถิ่นมีสิทธิจัดการศึกษาในระดับใดระดับหนึ่งหรือ ทุกระดับตามความพร้อม ความเหมาะสม และความต้องการภายในท้องถิ่น และพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. 2542 มาตรา 19 (9) บัญญัติให้เทศบาลเมืองพัทยา และองค์การบริหารส่วนตำบล มีอำนาจหน้าที่ในการจัดการศึกษาองค์กรปกครองส่วนท้องถิ่นจะต้องจัดการศึกษาให้สอดคล้องกับทิศทางการพัฒนาประเทศตามแผนพัฒนาเศรษฐกิจและสังคมแห่งชาติ ฉบับที่ 11 – 12 (พ.ศ. 2560 - 2564) ที่มุ่งสู่สังคมอยู่เย็นเป็นสุข (Green and Happiness Society) โดยยึดหลักปฏิบัติตามหลักปรัชญาเศรษฐกิจพอเพียงของพระบาทสมเด็จพระเจ้าอยู่หัวมาเป็นแนวทางการพัฒนาภายใต้หลักการที่ยึดความพอประมาณความมีเหตุผล และการสร้างภูมิคุ้มกัน มุ่งการพัฒนาที่สมดุล และมีบูรณาการทุกมิติทั้งด้านตัวคนสังคม เศรษฐกิจ และสิ่งแวดล้อม แบบองค์รวมที่มีคนเป็นศูนย์กลางอย่างต่อเนื่อง เพื่อสร้างภูมิคุ้มกันให้แก่ประเทศให้สามารถปรับตัวพร้อมรับกับการเปลี่ยนแปลงและความผันผวนของกระแสโลกาภิวัตน์ อันจะนำไปสู่การอยู่เย็นเป็นสุข (องค์กรปกครองส่วนท้องถิ่น, 2559, น. 179)

องค์กรปกครองส่วนท้องถิ่นเป็นองค์การที่จัดตั้งขึ้นมาโดยมีวัตถุประสงค์คือ การให้บริการเพื่อแก้ไขปัญหาและตอบสนองความต้องการของประชาชนในท้องถิ่น การให้บริการจะกระทำได้เฉพาะเรื่องที่อยู่ในอำนาจหน้าที่ตามที่กฎหมายจัดตั้งกำหนดไว้เท่านั้น ตามรัฐธรรมนูญแห่งราชอาจักรไทยพุทธศักราช 2550 มาตรา 281 กำหนดให้รัฐจะต้องให้ความเป็นอิสระแก่องค์กรปกครองส่วนท้องถิ่นตามหลักแห่งการปกครองตนเองตามเจตนารมณ์ของประชาชนในท้องถิ่นโดยในมาตรา 289 กำหนดให้องค์กรปกครองส่วนท้องถิ่นมีสิทธิที่จะจัดการศึกษา ตามความเหมาะสมและความต้องการภายในท้องถิ่นนั้นโดยคำนึงถึงความสอดคล้องกับมาตรฐานและระบบการศึกษาของชาติพระราชบัญญัติองค์การบริหารส่วนตำบล พุทธศักราช 2537 พระราชบัญญัติเทศบาล พุทธศักราช 2496 พระราชบัญญัติองค์การบริหารส่วนจังหวัด พุทธศักราช 2540 กำหนดให้มีอำนาจหน้าที่ในการจัดการศึกษา นอกจากนั้นพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พุทธศักราช 2542 ยังกำหนดให้ องค์การบริหารส่วนตำบล เทศบาล องค์การบริหารส่วนจังหวัดมีอำนาจหน้าที่ในการจัดการศึกษา ประกอบกับพระราชบัญญัติการศึกษาแห่งชาติพุทธศักราช 2542 มาตรา 41 กำหนดให้องค์กรปกครองส่วนท้องถิ่นมีสิทธิจัดการศึกษาในระดับใดระดับหนึ่ง หรือทุกระดับตามความพร้อม ความเหมาะสม และความต้องการภายในท้องถิ่นโดยมาตรา 42 กำหนดให้กระทรวงศึกษาธิการกำหนดหลักเกณฑ์และวิธีการประเมินความพร้อมในการจัดการศึกษาขององค์กรปกครองส่วนท้องถิ่นให้สามารถจัดการศึกษาสอดคล้องกับนโยบายและได้มาตรฐานการศึกษา รวมทั้งการเสนอแนะการจัดสรรงบประมาณอุดหนุนการจัดการศึกษาขององค์กรปกครองส่วนท้องถิ่น จากเหตุผลดังกล่าว องค์การบริหารส่วนตำบล เทศบาล องค์การบริหารส่วนจังหวัด จึงมีอำนาจหน้าที่ในการจัดการศึกษาภายใต้ขอบเขตของกฎหมาย ระเบียบ ข้อบังคับและหนังสือสั่งการที่เกี่ยวข้อง (กรมส่งเสริมการปกครองท้องถิ่น, 2553, น. 4)

สภาพการจัดการศึกษาที่ผ่านมาขององค์กรปกครองส่วนท้องถิ่นซึ่งพบว่าเกิดปัญหาหลายประการ ได้แก่ คุณภาพของผู้เรียนยังอยู่ในระดับต่ำอาจเนื่องมาจากองค์กรปกครอง ส่วนท้องถิ่นหลายแห่งยังไม่มีหน่วยงานที่รับผิดชอบในการจัดการศึกษาโดยตรง ซึ่งจะเห็นได้จากการที่องค์กรปกครองส่วนท้องถิ่นบางแห่งจัดตั้งหรือรับโอนโรงเรียนทั้ง ๆ ที่ยังไม่มีกอง/ส่วนการศึกษา ขาดระบบการบริหารจัดการศึกษาที่ดี ทำให้มาตรฐานการบริหารงานด้านการศึกษาขององค์กรปกครองส่วนท้องถิ่นค่อนข้างต่ำองค์กรปกครองส่วนท้องถิ่นหลายแห่งไม่เปิดโอกาสให้ประชาชนและภาคีการพัฒนาต่าง ๆ เข้ามามีส่วนร่วมในการจัดการศึกษา ทำให้การจัดการศึกษาขององค์กรปกครองส่วนท้องถิ่น ไม่สอดคล้องกับความต้องการของประชาชนในท้องถิ่นนอกจากนี้ ด้านการบริหารจัดการศูนย์พัฒนาเด็กเล็ก พบว่า ขาดการมีส่วนร่วมจากชุมชนและผู้ปกครองทำให้การบริหารขาดประสิทธิภาพ ด้านบุคลากร พบว่าบุคลากรยังขาดประสบการณ์ในการทำงาน จบการศึกษาไม่ตรงสาขา ทำให้การจัดประสบการณ์ให้กับเด็กไม่เกิดคุณภาพ ด้านอาคารสถานที่ สิ่งแวดล้อม และความปลอดภัย พบว่า อาคารสถานที่ยังคับแคบไม่เพียงพอต่อจำนวนนักเรียนที่เพิ่มขึ้นทุกปี ไม่มีรั้วป้องกันอันตรายจากสิ่งต่างๆ ด้านวิชาการและกิจกรรมตามหลักสูตร พบว่าการจัดประสบการณ์ไม่เหมาะสมขาดสื่อที่มีคุณภาพ ด้านการมีส่วนร่วม และการสนับสนุนจากชุมชน พบว่า ขาดการมีส่วนร่วมจากผู้ปกครองและชุมชน เนื่องจากชุมชนโดยรอบเป็นพื้นที่ทำการเกษตร ผู้ปกครองประกอบอาชีพเกษตรกรและรับจ้างทำให้ไม่มีเวลาเข้าร่วมในกิจกรรมต่างๆ และด้านส่งเสริมเครือข่ายการพัฒนาเด็กปฐมวัย พบว่า ขาดการประสานงานระหว่างชุมชน และศูนย์พัฒนาเด็กเล็กทำให้ไม่สามารถตั้งคณะกรรมการผู้รับผิดชอบได้ (กระทรวงมหาดไทย, 2555, น. 2)

ในปัจจุบันองค์กรปกครองส่วนท้องถิ่นจังหวัดมหาสารคาม ได้ดำเนินการจัดการศึกษาระดับปฐมวัย 3-5 ปี ในรูปแบบของศูนย์พัฒนาเด็กเล็ก ซึ่งแบ่งออกได้เป็น 2 ประเภท ได้แก่ ศูนย์พัฒนาเด็กเล็กที่องค์กรปกครองส่วนท้องถิ่นจัดตั้งเองและศูนย์พัฒนาเด็กเล็กที่องค์กรปกครองส่วนท้องถิ่นรับถ่ายโอนภารกิจมาองค์กรปกครองส่วนท้องถิ่นทั้งองค์การบริหารส่วนตำบลและเทศบาลจังหวัดมหาสารคาม มีภารกิจด้านการจัดการศึกษาในระดับปฐมวัยซึ่งมีการจัดการศึกษาสำหรับเด็กตั้งแต่อายุ 3-5 ขวบ โดยครอบคลุมการบริหารจัดการศึกษาในด้านต่างๆ ทั้ง 6 ด้าน คือ ด้านการบริหารจัดการด้านบุคลากรด้านอาคารสถานที่สิ่งแวดล้อมและความปลอดภัยด้านวิชาการและกิจกรรมตามหลักสูตรด้านการมีส่วนร่วมและการสนับสนุนจากทุกภาคส่วนด้านส่งเสริมเครือข่ายการพัฒนาเด็กปฐมวัย (กรมส่งเสริมการปกครองท้องถิ่น, 2559, น. 2) โดยการจัดการศึกษาสำหรับเด็กปฐมวัย ของศูนย์พัฒนาเด็กเล็ก สังกัดองค์กรปกครองส่วนท้องถิ่น จังหวัดมหาสารคาม มีนโยบายจัดการศึกษา คือ เรียนรู้อย่างมีความสุขผ่านการเล่นและลงมือทำกิจกรรม เนื้อหาสาระที่เด็กควรรู้ และทักษะที่เด็กควรได้รับ จะเกิดจากเรียนรู้ผ่านกิจกรรมและประสบการณ์ ที่จัดขึ้นอย่างเหมาะสมกับระดับพัฒนาการภายใต้สภาพแวดล้อมที่เอื้อต่อการเรียนรู้และบรรยากาศที่อบอุ่นเป็นมิตร และปลอดภัย มีกิจกรรมที่กระตุ้นให้เด็กได้คิด และจินตนาการกิจกรรมที่ได้ใช้ประสาทสัมผัสเพื่อฝึกให้การรับรู้มีความละเอียด ได้ฝึกคิดแก้ปัญหาในชีวิตประจำวันเพื่อให้เด็กมีพัฒนาการ 7 ด้าน (การเคลื่อนไหวและสุขภาวะทางกาย พัฒนาการด้านสังคม พัฒนาการด้านอารมณ์พัฒนาการด้านการคิดและสติปัญญา พัฒนาการด้านภาษา พัฒนาการด้านจริยธรรม และพัฒนาการด้านการสร้างสรรค์) ที่ถูกต้อง เหมาะสม ตามวัย

สภาพการจัดการศึกษาศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม จากรายงานการตรวจประเมินมาตรฐานการจัดการศึกษาด้านปฐมวัยตามมาตรฐานการดำเนินงานของศูนย์พัฒนาเด็กเล็กของกรมส่งเสริมการปกครองท้องถิ่น พ.ศ. 2558 พบว่า แต่ละศูนย์พัฒนาเด็กเล็กประสบปัญหาด้านต่าง ๆ คือ การจัดประสบการณ์แก่เด็กยังไม่มีการเตรียมความพร้อมให้กับเด็กอย่างจริงจังส่วนใหญ่มุ่งจะเร่งให้เด็กได้เรียนรู้หนังสือ อ่านออก เขียนได้ คิดเลขเป็น การกระทำดังกล่าวเป็นไปเพื่อตอบสนองความต้องการของผู้ปกครอง ด้านบุคลากรพบว่าครูพี่เลี้ยงหรือผู้ดูแลเด็กขาดความรู้ความเข้าใจเรื่องการจัดการศึกษาปฐมวัยทั้งด้านหลักสูตรการจัดกิจกรรมการวัดและประเมินพัฒนาการของเด็กด้านงบประมาณยังขาดงบประมาณสนับสนุน สื่ออุปกรณ์และเครื่องเล่นสนามสำหรับเด็กไม่เพียงพอบางส่วนชำรุดขาดการบำรุงรักษา ด้านอาคารสถานที่บางแห่งคับแคบไม่เหมาะสมต่อการจัดกิจกรรมต่าง ๆ นอกจากนี้พบว่าพ่อแม่ ผู้ปกครองขาดโอกาสการเรียนรู้วิธีการเป็นพ่อแม่ ผู้ปกครองที่ดีและวิธีรักลูกให้ถูกทางยังมีความเข้าใจผิดในการเลี้ยงดูลูก ครอบครัวชุมชน และประชาชนขาดการมีส่วนร่วม ครูและบุคลากรที่เกี่ยวข้องกับการศึกษาปฐมวัยขาดความเข้าใจในจิตวิทยาเด็ก ทำให้เด็กปฐมวัยไม่ได้รับการพัฒนาเท่าที่ควร (สถาบันแห่งชาติเพื่อการศึกษาเด็กปฐมวัย, 2558, น. 45)

จากสภาพดังกล่าวผู้วิจัยในฐานะครูผู้ดูแลเด็กและคณะกรรมการศูนย์พัฒนาเด็กเล็ก ของศูนย์พัฒนาเด็กเล็กองค์การบริหารส่วนตำบลเกิ้งมีบทบาทหน้าที่รับผิดชอบดูแล และส่งเสริมพัฒนาการจัดการศึกษาศูนย์พัฒนาเด็กเล็ก จึงมีความสนใจที่จะศึกษาแนวทางการพัฒนาการดำเนินงานของศูนย์พัฒนาเด็กเล็กองค์การบริหารส่วนตำบลเกิ้งอำเภอเมือง จังหวัดมหาสารคาม ว่าเป็นอย่างไร มีความต้องการจำเป็นในการพัฒนาอย่างไร และมีข้อเสนอแนะในการจัดการศึกษาศูนย์พัฒนาเด็กเล็กขององค์กรปกครองส่วนท้องถิ่นอย่างไรเพื่อให้เป็นไปตามมาตรฐานการดำเนินงานของศูนย์พัฒนาเด็กเล็ก พ.ศ. 2559 ทั้ง 6 ด้าน พร้อมทั้งหาแนวทางการแก้ไขปัญหาการดำเนินงานของศูนย์พัฒนาเด็กเล็กให้ชัดเจนยิ่งขึ้น ซึ่งการศึกษาสภาพที่เป็นจริงและสภาพที่คาดหวัง จะทำให้สามารถแก้ไขปัญหาได้ตรงประเด็น ถูกต้อง เหมาะสม เป็นไปได้ และสามารถนำข้อมูลไปปรับปรุงแก้ไขพัฒนาระบบการบริหารการจัดการศึกษาให้มีประสิทธิภาพและเป็นไปตามมาตรฐานการศึกษามากยิ่งขึ้น

**1.2 คำถามการวิจัย**

1.2.1 สภาพที่เป็นจริงสภาพที่คาดหวังการดำเนินงานของศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม อยู่ในระดับใด

1.2.2 แนวทางการพัฒนาการดำเนินงานของศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม มีอะไรบ้าง

**1.3 วัตถุประสงค์การวิจัย**

1.3.1 เพื่อศึกษาสภาพที่เป็นจริง และสภาพที่คาดหวังการดำเนินงานของศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม

1.3.2 เพื่อศึกษาแนวทางการพัฒนาการดำเนินงานของศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม

**1.4 ขอบเขตการวิจัย**

**ระยะที่ 1** การศึกษาสภาพที่เป็นจริงและสภาพที่คาดหวังของการดำเนินงานของศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม

1. ขอบเขตด้านประชากรที่ใช้ในการวิจัยครั้งนี้

คือ บุคคลผู้มีส่วนเกี่ยวข้องในการบริหารจัดการศึกษาของศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม ได้แก่ ผู้บริหารครูผู้ดูแลเด็กเล็ก คณะกรรมการศูนย์พัฒนาเด็กเล็ก และผู้ปกครองนักเรียนรวม92 คน

2. ขอบเขตด้านเนื้อหา

การวิจัยครั้งนี้ ผู้วิจัยมุ่งศึกษา แนวทางการพัฒนาการดำเนินงานของศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม โดยใช้เกณฑ์มาตรฐานการดำเนินงานของศูนย์พัฒนาเด็กเล็ก พ.ศ. 2559 จำนวน 6 ด้าน ประกอบด้วย 1) ด้านการบริหารจัดการศูนย์พัฒนาเด็กเล็ก 2) ด้านบุคลากร 3) ด้านอาคารสถานที่สิ่งแวดล้อมและความปลอดภัย 4) ด้านวิชาการ และกิจกรรมตามหลักสูตร 5) ด้านการมีส่วนร่วมและการสนับสนุนจากทุกภาคส่วน และ 6) ด้านส่งเสริมเครือข่ายการพัฒนาเด็กปฐมวัย

3. ขอบเขตด้านพื้นที่ได้แก่

ศูนย์พัฒนาเด็กเล็กในสังกัดองค์การบริหารส่วนตำบลเกิ้ง อำเภอเมือง จังหวัดมหาสารคาม จำนวน 2 แห่ง

4. ขอบเขตด้านระยะเวลา ได้แก่

ระหว่างวันที่ 1 มีนาคม 2561 - 31 พฤษภาคม พ.ศ. 2561

**ระยะที่ 2** การศึกษาแนวทางการพัฒนาการดำเนินงานของศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม

1. ขอบเขตด้านกลุ่มเป้าหมาย ได้แก่ ผู้มีส่วนเกี่ยวข้องในการจัดการศึกษาของศูนย์พัฒนาเด็กในเขตจังหวัดมหาสารคาม จำนวน 15 คน ได้มาโดยการสุ่มแบบเจาะจง ประกอบด้วย

1.1 ผู้กำหนดนโยบาย จำนวน 3 คน

1.2 นักวิชาการ จำนวน 3 คน

1.3 ผู้บริหาร จำนวน 3 คน

1.4 ผู้ปฏิบัติ (คณะกรรมการ ครู) จำนวน 3 คน

1.5 ผู้มีส่วนได้ส่วนเสีย (ผู้ปกครอง) จำนวน 3 คน

2. ขอบเขตด้านเนื้อหา

การวิจัยครั้งนี้ใช้เกณฑ์มาตรฐานการดำเนินงานของศูนย์พัฒนาเด็กเล็ก พ.ศ. 2559 จำนวน 6 ด้าน ประกอบด้วย 1) ด้านการบริหารจัดการศูนย์พัฒนาเด็กเล็ก 2) ด้านบุคลากร 3) ด้านอาคารสถานที่สิ่งแวดล้อมและความปลอดภัย 4) ด้านวิชาการ และกิจกรรมตามหลักสูตร 5) ด้านการมีส่วนร่วมและการสนับสนุนจากทุกภาคส่วน และ 6) ด้านส่งเสริมเครือข่ายการพัฒนาเด็กปฐมวัย

3. ขอบเขตด้านพื้นที่ได้แก่

3.1 มหาวิทยาลัยราชภัฏมหาสารคาม

3.2 มหาวิทยาลัยมหาสารคาม

3.3 ท้องถิ่นอำเภอเมือง จังหวัดมหาสารคาม

3.4 ท้องถิ่นจังหวัดมหาสารคาม

3.5 ศูนย์พัฒนาเด็กเล็กบ้านโคกบัวค้อสังกัดองค์การบริหารส่วนตำบลบัวค้อ

4. ขอบเขตด้านระยะเวลา ได้แก่

ระหว่างวันที่ 1 – 20 มิถุนายน พ.ศ. 2561

**1.5 กรอบแนวคิดการวิจัย**

การวิจัย แนวทางการพัฒนาการดำเนินงานของศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม ผู้วิจัยได้ใช้เกณฑ์มาตรฐานการดำเนินงานของศูนย์พัฒนาเด็กเล็ก พ.ศ. 2559 จำนวน 6 ด้าน มาเป็นกรอบแนวคิดในการวิจัย ดังนี้

แนวทางการพัฒนาการดำเนินงานของศูนย์พัฒนาเด็กเล็กองค์การบริหารส่วนตำบลเกิ้งอำเภอเมือง จังหวัดมหาสารคาม

สภาพที่เป็นจริง/สภาพที่คาดหวังการดำเนินงานของศูนย์พัฒนาเด็กเล็กองค์การบริหารส่วนตำบลเกิ้งอำเภอเมือง จังหวัดมหาสารคาม

***ภาพที่ 1.1*** กรอบแนวคิดการวิจัย

**1.6 นิยามศัพท์เฉพาะ**

เพื่อให้การวิจัยเกิดความชัดเจนและความเข้าใจที่ถูกต้องตรงกัน ผู้วิจัยจึงได้นิยามความหมายของคำศัพท์เฉพาะที่เกี่ยวข้องในการวิจัย ในครั้งนี้

“การดำเนินงานของศูนย์พัฒนาเด็กเล็ก” หมายถึง การปฏิบัติตามนโยบายการจัดประสบการณ์ และส่งเสริมพัฒนาการเรียนรู้ให้กับเด็กที่มีอายุระหว่าง 3 - 5 ปี เพื่อให้มีความพร้อม ทั้งการเคลื่อนไหว และสุขภาวะทางกาย พัฒนาการด้านสังคมพัฒนาการด้านอารมณ์พัฒนาการด้านการคิดและสติปัญญา พัฒนาการด้านภาษา พัฒนาการด้านจริยธรรม และพัฒนาการด้านการสร้างสรรค์มีความเหมาะสมกับวัยอย่างมีประสิทธิภาพ ตามมาตรฐานการดำเนินงานศูนย์พัฒนาเด็กเล็ก พ.ศ. 2559 ซึ่งได้กำหนดไว้ 6 มาตรฐาน ได้แก่

1. ด้านการบริหารจัดการศูนย์พัฒนาเด็กเล็ก หมายถึง การดำเนินงานของศูนย์พัฒนาเด็กเล็กในการจัดตั้งตามขั้นตอนและหลักเกณฑ์ที่กรมส่งเสริมการปกครองท้องถิ่นการจัดทำแผนพัฒนา และการดำเนินงานตามแผนงาน มีการจัดสรรงบประมาณอย่างเพียงพอ มีการจัดบริการ การอบรมเลี้ยงดูการจัดประสบการณ์ และการส่งเสริมพัฒนาการเรียนรู้ ที่เหมาะสมตามวัยและตามศักยภาพของเด็กแต่ละคน มีการแต่งตั้งคณะกรรมการศูนย์พัฒนาเด็กเล็ก ตามหลักเกณฑ์ของมาตรฐานการดำเนินงานศูนย์พัฒนาเด็กเล็ก มีการจัดวัสดุ ครุภัณฑ์ และสื่อการเรียนการสอนทางการศึกษาเพียงพอต่อการจัดกิจกรรมพัฒนาผู้เรียนมีการดำเนินงานตามแผนงาน และมีการรายงานและประเมินผลการบริหารจัดการ

2. ด้านบุคลากร หมายถึง การดำเนินงานของศูนย์พัฒนาเด็กเล็กในการสรรหาคัดเลือกการบรรจุแต่งตั้ง ครูผู้ดูแลเด็ก/ผู้ดูแลเด็ก และได้รับการส่งเสริมประสบการณ์ในการทำงานการพัฒนาให้มีความรู้และทักษะเจตคติและความสามารถในการจัดกิจกรรมพัฒนาผู้เรียน การส่งเสริมการอบรมด้านการพัฒนาเด็กปฐมวัยอย่างน้อยปีละ 1 ครั้งการสรรหา/เลือกสรร และการปรับสถานภาพของบุคลากรปฏิบัติตามมาตรฐาน และหลักเกณฑ์ทั่วไปที่คณะกรรมการกลางพนักงานส่วนท้องถิ่นกำหนดไว้มีการประเมินผลการปฏิบัติงาน การเสริมสร้างขวัญ กำลังใจในการทำงานจัดทำโครงการพัฒนาบุคลากรให้มีศักยภาพในด้านต่างๆ อย่างต่อเนื่องการกำหนดค่าตอบแทน สิทธิ สวัสดิการของบุคลากรการนำผลการประเมินการปฏิบัติงานของบุคลากรมาใช้ประกอบการพิจารณาในการเลื่อนค่าตอบแทนการต่อสัญญาและอื่นๆ

3. ด้านอาคารสถานที่สิ่งแวดล้อมและความปลอดภัย หมายถึง การดำเนินงานของศูนย์พัฒนาเด็กเล็กในการกำหนดให้มีอาคารสถานที่และสภาพแวดล้อมบริเวณศูนย์ฯที่เหมาะสมต่อการจัดกิจกรรมพัฒนาผู้เรียนการจัดพื้นที่ใช้สอยภายในศูนย์พัฒนาเด็กเล็กมีความสะอาด ปลอดภัยและเพียงพอ เหมาะสม การจัดพื้นที่ภายในห้องเรียนให้มีมุมเสริมทักษะ/มุมเสริมประสบการณ์สำหรับเด็กอย่างน้อย 5 มุม การจัดให้มีรั้วกันบริเวณ เพื่อความปลอดภัยของเด็ก การจัดแสงสว่าง การถ่ายเทอากาศได้สะดวก และไม่เสียงดัง ที่เอื้อต่อการจัดกิจกรรมพัฒนาเด็กสถานที่เตรียมอาหาร และปรุงอาหารสะอาดถูกสุขลักษณะและภาชนะที่ใส่อาหาร ทำด้วยวัสดุปลอดภัยจัดให้มีพื้นที่สีเขียว ที่เอื้อต่อการเรียนรู้สำหรับเด็ก

4. ด้านวิชาการและกิจกรรมตามหลักสูตร หมายถึง การดำเนินงานของศูนย์พัฒนาเด็กเล็ก ในการจัดทำหลักสูตร รวมทั้งมีการนิเทศ กำกับติดตามประเมินผลการใช้หลักสูตร การส่งเสริมการจัดทำแผนการจัดประสบการณ์เรียนรู้ การนำหลักสูตรการศึกษาปฐมวัยพุทธศักราช 2546 มาเป็นแนวทางในการจัดประสบการณ์การเรียนรู้การกำหนดการเรียนรู้เรื่องอาเซียนในหลักสูตรเป็นกิจกรรมพื้นฐานที่เด็กสามารถปฏิบัติได้จัดประสบการณ์การเรียนรู้ โดยคำนึงถึงคุณลักษณะของเด็กแต่ละวัย การจัดทำสื่อและอุปกรณ์ในกิจกรรมต่างๆ ให้กับเด็กเพียงพอกับความต้องการต่อการส่งเสริมและพัฒนาเด็กตามวัยการวางแผนและแต่งตั้งคณะกรรมการเพื่อกำหนดแนวทางการจัดหาสื่อหนังสือ วัสดุ อุปกรณ์การเรียนและอื่นๆ ที่เกี่ยวข้องให้เหมาะสมและเพียงพอการจัดประสบการณ์การเรียนรู้/กิจกรรมประจำวันในรูปแบบบูรณาการ โดยให้เด็กเรียนรู้ผ่านการเล่นศูนย์พัฒนาเด็กเล็กมีการจัดกิจกรรมส่งเสริมพัฒนาการและความคิดสร้างสรรค์

5. ด้านการมีส่วนร่วมและการสนับสนุนจากทุกภาคส่วน หมายถึง การดำเนินงานของศูนย์พัฒนาเด็กเล็ก ในการส่งเสริมคณะกรรมการบริหารได้มีผู้แทนจากชุมชนเข้าร่วมเป็นกรรมการ และมีการประชุมร่วมกันอย่างน้อยปีละครั้งศูนย์พัฒนาเด็กเล็กสนับสนุนการมีส่วนร่วมในการนิเทศของ ครู ผู้บริหารและคณะกรรมการศูนย์พัฒนาเด็กเล็กการนำผลการประเมินการจัดประสบการณ์ไปปรับปรุงแก้ไขหรือพัฒนาในการปฏิบัติหน้าที่มีการจัดกิจกรรมร่วมกับผู้ปกครองและชุมชน มีการนำผลจากการประเมินไปพิจารณาประกอบการจัดทำ/ปรับปรุงแผนพัฒนาให้บรรลุผล รวมทั้งเป็นที่ยอมรับของชุมชนและท้องถิ่นการสนับสนุนการมีส่วนร่วมในการจัดทำหลักสูตรศูนย์พัฒนาเด็กเล็กการเผยแพร่ประชาสัมพันธ์กิจกรรมการดำเนินงานของศูนย์พัฒนาเด็กเล็กให้ประชาชนทราบโดยเปิดเผยผู้ดูแลเด็กมีการออกเยี่ยมบ้านของเด็กอย่างน้อยภาคเรียนละครั้ง การจัดกิจกรรมสัมพันธ์ร่วมกับชุมชนเช่น การจัดกิจกรรมเยี่ยมบ้าน การจัดทำสมุดสื่อสารระหว่างศูนย์พัฒนาเด็กเล็กกับผู้ปกครอง การจัดป้ายนิเทศให้ความรู้กับผู้ปกครองจัดกิจกรรมการแสดงของเด็กเข้าร่วมในโอกาสต่าง ๆ

6. ด้านการส่งเสริมเครือข่ายการพัฒนาเด็กปฐมวัย หมายถึง การดำเนินงานของศูนย์พัฒนาเด็กเล็ก ในการประเมินผลการพัฒนาเครือข่ายการพัฒนาเด็กปฐมวัยการเผยแพร่ประชาสัมพันธ์งานพัฒนาเครือข่ายเด็กปฐมวัยการ สนับสนุน ให้บุคลากรของศูนย์พัฒนาเด็กเล็ก มีความก้าวหน้าในวิชาชีพและมีขวัญกำลังใจในการปฏิบัติหน้าที่การพัฒนาเด็กปฐมวัยตามศักยภาพ ทั้งด้านวิชาการงบประมาณ และการพัฒนาบุคลากรอย่างต่อเนื่องการสร้างเครือข่ายการพัฒนาเด็กปฐมวัยทั้งในระดับอำเภอ ระดับจังหวัด ระดับภาคมีการประชุมร่วมกับหน่วยงานต้นสังกัด เพื่อกำหนดแนวทาง การวางแผนความร่วมมือในการดำเนินงานสร้างเครือข่ายการพัฒนาเด็กปฐมวัยการประสานความร่วมมือกับทุกองค์กร ในการทำกิจกรรมของศูนย์พัฒนาเด็กเล็กการร่วมเสริมสร้างความเข้มแข็งในการปฏิบัติงานด้านพัฒนาเด็กปฐมวัยระหว่างหัวหน้าศูนย์พัฒนาเด็กเล็ก ครูผู้ดูแลเด็ก และผู้ที่เกี่ยวข้องขององค์กรปกครองส่วนท้องถิ่นการประชุมชี้แจงวัตถุประสงค์ในการสร้างเครือข่ายของคณะกรรมการดำเนินงานเครือข่ายศูนย์พัฒนาเด็กเล็กมีการแต่งตั้งคณะกรรมการดำเนินงานเครือข่ายศูนย์พัฒนาเด็กเล็ก

“แนวทางการพัฒนาการดำเนินงานของศูนย์พัฒนาเด็กเล็ก” หมายถึง ข้อคิดเห็นของผู้กำหนดนโยบาย นักวิชาการ ผู้บริหารและครูผู้ดูแลเด็ก คณะกรรมการบริหารศูนย์พัฒนาเด็กเล็กและผู้มีส่วนได้ส่วนเสีย ในการพัฒนาสนับสนุนส่งเสริมการบริหารศูนย์พัฒนาเด็กเล็กให้มีประสิทธิภาพเพิ่มมากขึ้นตามขอบข่ายงาน 6 ด้าน ได้แก่ 1) ด้านการบริหารจัดการศูนย์พัฒนาเด็กเล็ก 2) ด้านบุคลากร 3) ด้านอาคารสถานที่ สิ่งแวดล้อมและความปลอดภัย 4) ด้านวิชาการและกิจกรรมตามหลักสูตร 5) ด้านการมีส่วนร่วม และการสนับสนุนจากทุกภาคส่วน 6) ด้านส่งเสริมเครือข่ายการพัฒนาเด็กปฐมวัย

“สภาพที่เป็นจริง” หมายถึง การปฏิบัติที่เป็นอยู่ หรือดำเนินการอยู่ในปัจจุบันที่เกี่ยวกับการจัดการศึกษาศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม จำนวน 6 ด้าน ได้แก่ 1) ด้านการบริหารจัดการศูนย์พัฒนาเด็กเล็ก 2) ด้านบุคลากร 3) ด้านอาคารสถานที่ สิ่งแวดล้อมและความปลอดภัย 4) ด้านวิชาการและกิจกรรมตามหลักสูตร 5) ด้านการมีส่วนร่วม และการสนับสนุนจากทุกภาคส่วน 6) ด้านส่งเสริมเครือข่ายการพัฒนาเด็กปฐมวัย

“สภาพที่คาดหวัง”หมายถึง ความคิดเห็นของผู้บริหารองค์กรปกครองส่วนท้องถิ่น ผู้อำนวยการกองการศึกษา หัวหน้าส่วนการศึกษา นักวิชาการศึกษา หัวหน้าศูนย์พัฒนาเด็กที่ต้องการให้การปฏิบัติหรือดำเนินการอยู่ในที่เกี่ยวกับการจัดการศึกษาศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม จำนวน 6 ด้าน ได้แก่ 1) ด้านการบริหารจัดการศูนย์พัฒนาเด็กเล็ก 2) ด้านบุคลากร 3) ด้านอาคารสถานที่ สิ่งแวดล้อมและความปลอดภัย 4) ด้านวิชาการและกิจกรรมตามหลักสูตร 5) ด้านการมีส่วนร่วม และการสนับสนุนจากทุกภาคส่วน 6) ด้านส่งเสริมเครือข่ายการพัฒนาเด็กปฐมวัย

“ศูนย์พัฒนาเด็กเล็ก” หมายถึง สถานศึกษาที่ให้การอบรมเลี้ยงดู การจัดประสบการณ์ และการส่งเสริมพัฒนาการเรียนรู้ให้กับเด็กที่มีอายุระหว่าง 3 - 5 ปี มีฐานะเทียบเท่าสถานศึกษาในที่นี้ หมายถึง ศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม จำนวน 2 แห่ง

“คณะกรรมการศูนย์พัฒนาเด็กเล็ก” หมายถึง กลุ่มบุคคลที่องค์กรปกรองส่วนท้องถิ่นพิจารณา คัดเลือกและแต่งตั้งเพื่อปฏิบัติหน้าที่ในการส่งเสริมและสนับสนุนการดำเนินงานและการบริหารงาน ตามมาตรฐานการดำเนินงานศูนย์พัฒนาเด็กเล็ก ศูนย์พัฒนาเด็กเล็กองค์การบริหารส่วนตำบลเกิ้งอำเภอเมือง จังหวัดมหาสารคาม

“ผู้บริหารศูนย์พัฒนาเด็กเล็ก” หมายถึง นายกองค์การบริหารส่วนตำบล นายกเทศมนตรีทีมผู้บริหาร หรือบุคคลผู้ทำหน้าที่ในการบริหารงานศูนย์พัฒนาเด็กเล็ก สังกัดองค์กรปกครองส่วนท้องถิ่น อำเภอเมือง จังหวัดมหาสารคาม

“ครูผู้ดูแลเด็ก” หมายถึง ผู้ที่ปฏิบัติหน้าที่หลักในการอบรมเลี้ยงดูจัดประสบการณ์และส่งเสริมพัฒนาการเรียนรู้ให้เด็กเล็กมีความพร้อมในด้านร่างกาย อารมณ์ จิตใจ สังคมและสติปัญญา มีสถานภาพเป็นพนักงานจ้างของศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม

“ผู้ปกครองนักเรียน” หมายถึง บิดา หรือมารดา หรือ ผู้ให้การดูแลเบื้องต้นแก่เด็กและสนับสนุนป้องกันรวมทั้งให้คำแนะนำแก่เด็กในฐานะผู้ปกครอง ที่พร้อมให้ความร่วมมือกับ ครูผู้ดูแลเด็ก และศูนย์พัฒนาเด็กเล็กองค์การบริหารส่วนตำบลเกิ้ง อำเภอเมือง จังหวัดมหาสารคาม

“นักวิชาการ” หมายถึง ผู้มีคุณวุฒิไม่ต่ำกว่าปริญญาโท สาขาการศึกษาปฐมวัยหรือผู้ที่มีคุณวุฒิไม่ต่ำกว่าปริญญาโท สาขาอื่นที่เกี่ยวข้องกับการศึกษา หรือผู้มีประสบการณ์ด้านการจัดการเรียนการสอนระดับปฐมวัย ไม่ต่ำกว่า 10 ปี

“องค์กรปกครองส่วนท้องถิ่น” หมายถึง องค์การบริหารส่วนตำบลเกิ้งอำเภอเมือง จังหวัดมหาสารคาม

**1.7 ประโยชน์ที่ได้รับ**

1.7.1 บุคลากรที่มีหน้าที่เกี่ยวข้องในการจัดการศึกษาศูนย์พัฒนาเด็กเล็ก สามารถนำข้อมูลไปใช้เป็นแนวทางในการวางแผน การพัฒนา การกำหนดนโยบาย การบริหาร และการส่งเสริมการจัดการศึกษาศูนย์พัฒนาเด็กเล็กขององค์กรปกครองส่วนท้องถิ่น ในจังหวัดมหาสารคาม

1.7.2 หน่วยงานที่เกี่ยวข้องสามารถนำผลการวิจัยไปประยุกต์ใช้เป็นแนวทางในการพัฒนาการบริหารจัดการศึกษาศูนย์พัฒนาเด็กเล็กให้มีประสิทธิภาพและประสิทธิผลมากยิ่งขึ้น

1.7.3 ผู้บริหารท้องถิ่น ผู้บริหารสถานศึกษา ครูผู้สอนเด็กเล็ก และครูผู้สอนระดับปฐมวัยในสถานศึกษา สามารถนำไปเป็นแนวทางในการพัฒนาวางแผนการจัดการศึกษาปฐมวัยในศูนย์ ให้มีคุณภาพในทุกด้าน และตรงกับความต้องการทุกภาคส่วน